คิง เพาเวอร์

บริษัท คิง เพาเวอร์ อินเตอร์เนชั่นแนล กรุ๊ป จำกัด  เป็นบริษัทเอกชนสัญชาติไทยที่ประกอบธุรกิจค้าปลีกสินค้าปลอดอากร ก่อตั้งใน พ.ศ. 2532 โดยวิชัย ศรีวัฒนประภา ภายใต้ชื่อเดิมว่า บริษัท ดาวน์ทาวน์ ดี.เอฟ.เอส (ไทยแลนด์) จำกัด โดยเริ่มดำเนินกิจการร้านค้าปลอดอากร ณ อาคารมหาทุนพลาซ่า ถนนเพลินจิต กรุงเทพมหานคร ด้วยการร่วมทุนกับการท่องเที่ยวแห่งประเทศไทย (ททท.) ต่อมาในช่วง พ.ศ. 2536–2549 บริษัทได้รับสัมปทานจากการท่าอากาศยานแห่งประเทศไทย (ปัจจุบันคือท่าอากาศยานไทย) เพื่อดำเนินธุรกิจร้านค้าปลอดอากรในท่าอากาศยานดอนเมือง เชียงใหม่ ภูเก็ต และหาดใหญ่ และเปลี่ยนชื่อเป็น บริษัท คิง เพาเวอร์ แท็กซ์ฟรี จำกัด โดยภายหลังยังได้รับสิทธิในการบริหารร้านค้าปลอดอากรในท่าอากาศยานสุวรรณภูมิใน พ.ศ. 2549 อีกด้วย ในเดือนธันวาคม พ.ศ. 2552 บริษัทได้รับพระราชทานตราตั้งห้าง และย้ายสำนักงานใหญ่มาตั้งอยู่บนถนนรางน้ำ แขวงถนนพญาไท เขตราชเทวี
นอกจากธุรกิจค้าปลีก คิง เพาเวอร์ยังขยายการลงทุนเข้าสู่วงการกีฬาระดับนานาชาติ โดยในเดือนสิงหาคม พ.ศ. 2553 วิชัยพร้อมกลุ่มนักลงทุนในนามกิจการร่วมค้าเอเชียนฟุตบอลอินเวสต์เมนท์ ได้เข้าซื้อกิจการสโมสรฟุตบอลเลสเตอร์ซิตีของประเทศอังกฤษ พร้อมเปลี่ยนชื่อสนามฟุตบอลจากวอล์กเกอส์ สเตเดียม เป็น คิง เพาเวอร์ สเตเดียม ภายใต้การบริหารของคิง เพาเวอร์ สโมสรสามารถคว้าแชมป์อีเอฟแอลแชมเปียนชิปในฤดูกาล 2013–2014 และเลื่อนชั้นสู่พรีเมียร์ลีกได้ในฤดูกาล 2014–2015 และประสบความสำเร็จสูงสุดในฤดูกาล 2015–16 ด้วยการคว้าแชมป์พรีเมียร์ลีกเป็นครั้งแรกในประวัติศาสตร์สโมสร
ความสำเร็จในลีกอังกฤษส่งผลให้คิง เพาเวอร์ขยายกิจการสู่ทวีปยุโรปเพิ่มเติม โดยในวันที่ 16 พฤษภาคม พ.ศ. 2560 กลุ่มบริษัทได้รับอนุมัติให้เข้าซื้อสโมสรเอาด์-เฮเฟอร์เลเลอเฟิน (OH Leuven) ซึ่งเป็นสโมสรฟุตบอลระดับดิวิชัน 2 ของประเทศเบลเยียม ต่อมาในเดือนมกราคม พ.ศ. 2561 บริษัทได้เซ็นสัญญาดึงกวินทร์ ธรรมสัจจานันท์ ผู้รักษาประตูทีมชาติไทยไปร่วมทีม
บริษัทภายใต้ กลุ่ม บริษัท คิง เพาเวอร์.
กลุ่มบริษัท คิงเพาเวอร์ มีพนักงานกว่า 7,000 คน โดยในกลุ่มบริษัท คิง เพาเวอร์ ประกอบด้วยบริษัทรวมทั้งสิ้น 11 บริษัท
จุดรับสินค้าที่สนามบิน.
จากข้อมูลสืบค้น ณ วันที่ 1 มกราคม พ.ศ. 2562 คิง เพาเวอร์ มีจุดรับสินค้าที่สนามบิน 5 แห่ง ดังนี้
รางวัล.
TFWA Awards.
รางวัลสำหรับผู้ประกอบการธุรกิจดิวตี้ ฟรี ระดับโลก จัดให้มีขึ้นเป็นครั้งแรกเมื่อปี พ.ศ. 2528 และจัดขึ้นเป็นประจำทุกปีในงาน TFWA World Exhibition ณ เมืองคานส์ ประเทศฝรั่งเศส ในช่วงเดือนตุลาคม คณะกรรมการตัดสิน มีจำนวน 6 คน ซึ่งเป็นผู้ที่ได้รับการสรรหามาจากผู้ทรงคุณวุฒิในธุรกิจดิวตี้ ฟรี สาขาต่างๆ จากทั่วโลก หลักเกณฑ์สำคัญที่นำมาใช้ตัดสินให้ผู้ที่เหมาะสมสำหรับรางวัลในแต่ละปี ประกอบด้วยความคิดริเริ่มสร้างสรรค์สิ่งแปลกใหม่ การดำเนินการตามแนวคิดที่ตั้งไว้ ความสามารถในการดำเนินธุรกิจได้เป็นอย่างดี รวมถึงยอดรวมของผลประกอบการที่ดี
Superbrands Awards.
รางวัลนี้เกิดขึ้นครั้งแรกในปี ค.ศ. 1994 ณ กรุงลอนดอน สหราชอาณาจักร ก่อนจะขยายไปยังประเทศต่างๆถึง 83 ประเทศทั่วโลก เป็นองค์กรอิสระที่ได้รับการยอมรับในระดับสากล โดยจะดำเนินการตัดสินแบรนด์และสินค้าที่ยอดเยี่ยม จากนั้นจึงประชาสัมพันธ์โดยเผยแพร่ตามสื่อต่างๆทั่วโลกปัจจุบันแบรนด์กว่า 6,500 แบรนด์ จาก 6.5 ล้านแบรนด์ทั่วโลกที่ได้รับรางวัลนี้ สำหรับ คิง เพาเวอร์ นับเป็นผู้ประกอบการค้าปลีกรายแรกในประเทศไทยและรายที่สองของโลก ที่ได้รับรางวัลอันทรงเกียรตินี้ 
หนังสือรับรองมาตรฐาน QSC.
หนังสือรับรองมาตรฐาน QSC (Quality Service Certification) ปี ค.ศ. 2013 คิง เพาเวอร์ ดิวตี้ ฟรี ได้รับการรับรองมาตรฐานคุณภาพการให้บริการผู้โดยสารที่เดินทางออกนอกประเทศ จากองค์การส่งเสริมการท่องเที่ยวแห่งชาติจีน โดยมาตรฐาน QSC (Quality Service Certification) นี้สอดคล้องกับกฎหมายท่องเที่ยวใหม่ของสาธารณรัฐประชาชนจีน ที่ประกาศใช้เมื่อวันที่ 1 ตุลาคม ค.ศ. 2013 ซึ่งครอบคลุมไปถึงการคุ้มครองนักท่องเที่ยวจีนเมื่อเดินทางไปต่างประเทศ ตลอดจนยกระดับคุณภาพการบริการท่องเที่ยว และการปรับปรุงพฤติกรรมนักท่องเที่ยวชาวจีนในต่างประเทศอีกด้วย